สวัสดีครับ หลังจากที่เราได้ทำความรู้จักกับคาราโอเกะทั้งสองแบบแรก ก็คือ แบบเหมาจ่ายชั่วโมง กับ แบบตู้หยอดเหรียญไปแล้ว คราวนี้ผมจะพูดถึงคาราโอเกะแบบสถานบันเทิงบ้างนะครับ ชื่อก็บอกอยู่แล้วนะครับว่าเป็นสถานบันเทิง ดังนั้นจึงไม่เหมาะกับเด็กและเยาวชนนะครับ ลักษณะของคาราโอเกะประเภทนี้จะเป็นร้านอาหาร ซึ่งในร้านจะจำหน่ายเครื่องดื่มประเภทแอลกอฮอล์เป็นส่วนใหญ่ สิ่งที่แตกต่างจากร้านอาหารทั่วไปก็คือ เขาจะมีคาราโอเกะให้เราร้องได้ด้วย ดังนั้นคนที่ไปส่วนใหญ่ มักจะเป็นพวกคอเหล้า หรือไม่ก็คนที่ชอบเที่ยวกลางคืน บรรยากาศของคาราโอเกะประเภทนี้ก็จะมีอยู่หลายแบบนะครับ มันก็ขึ้นอยู่กับระดับของร้าน ถ้าเป็นร้านธรรมดา ๆ ก็จะเป็นแบบ เอ่อ..ร้านอาหารทั่ว ๆ ไป แล้วก็ภายในร้านก็จะมีพนักงานเสิร์ฟเป็นผู้หญิง คอยเดินเสิร์ฟอาหาร และก็คอยเชียร์ให้เราสั่งเหล้าเยอะ ๆ แล้วเขาก็จะมี เอ่อ..ไมโครโฟนให้เราเอาไว้ร้องเพลง แต่ว่าเขาจะมีคิวให้เราผลัดกันร้องนะครับ เพราะว่าในร้านน่ะ มีอยู่หลายโต๊ะ สมมติว่าโต๊ะเราร้องเสร็จแล้ว เราก็ต้องเอาไมค์ให้กับโต๊ะอื่น ให้เขาได้ร้องบ้างนะครับ แต่ถ้าเกิดว่าไม่มีโต๊ะไหนอยากจะร้อง เราก็สามารถร้องเพลงได้เรื่อย ๆ เลยนะครับ ลูกค้าประจำส่วนใหญ่ของร้านประเภทนี้จะเป็น เอ่อ.. คนที่มีฐานะหน่อยนะครับ หรือไม่ก็เป็นพนักงานบริษัท ที่แบบว่าเลิกงานแล้วชวนเพื่อนมากินเหล้ากินเบียร์ เพื่อเป็นการฉลองวันหยุดเสาร์อาทิตย์นะครับ พอกินไปกินมาก็จะเริ่มเมา พอเมาได้ที่ก็จะเริ่มร้องเพลงกันนะครับ ถ้าเกิดเราขับรถผ่านไป เราก็จะได้ยินเสียงคนร้องโหยหวนอยู่ข้าง ๆ ทางนะครับ คาราโอเกะประเภทนี้จะมีจุดดึงดูดก็คือ พนักงานเสิร์ฟเป็นผู้หญิงนะครับ และเขาจะเป็นผู้หญิงที่แต่งตัวแบบโป๊ ๆ หน่อยนะครับ คอยเชียร์ให้เราสั่งเหล้าสั่งเบียร์เยอะ ๆ แล้วก็ให้เราเอาทิปให้เขานะครับ คนที่ให้ทิปส่วนใหญ่จะเป็นพวกอาเสี่ย หรือไม่ก็พวกคนใหญ่คนโตทั้งหลายนะครับ คือไม่อยากกลับบ้านไปหาภรรยาตัวเอง ก็เลยมาอยู่กับสาวนั่งดริ๊งค์นะครับ ในร้านจะมีอาหารให้สั่งหลายอย่างเลยนะครับ อย่างเช่นแกงส้มแป๊ะซะ ปลาเผา ปลานึ่งมะนาว กุ้งเต้น เนื้อย่าง คอหมูย่าง เนื้อวัวหัน ยำทะเล ปลาหมึกย่าง อาหารพวกนี้ส่วนใหญ่จะเอามากินแกล้มเหล้าแกล้มเบียร์นะครับ ก็คือ จะสั่งแต่กับแกล้มนะครับ ไม่สั่งข้าว เราสามารถกินไปได้เรื่อย ๆ เลยนะครับ เพราะว่าร้านพวกนี้จะถึงเช้านู้นเลยนะครับกว่าจะปิด คาราโอเกะประเภทนี้มักจะตั้งอยู่บริเวณริมถนน หรือไม่ก็ตามตรอกซอกซอยต่าง ๆ นะครับ ถ้าเราขับรถเข้าไปในซอยลึกลับ ๆ หน่อย เราก็จะเจอคาราโอเกะประเภทนี้ตั้งอยู่นะครับ เราจะได้ยินเสียงคนร้องเพลงออกมาจากร้านก่อนเลย นอกจากแบบร้านอาหารพวกนี้แล้ว ยังมีคาราโอเกะสถานบันเทิงที่เป็นแบบปิดด้วยนะครับ เขาเรียกว่าเป็นแบบไพรเวทรูม หรือว่าห้องส่วนตัว ส่วนใหญ่คาราโอเกะแบบไพรเวทรูมพวกนี้ มันจะอยู่ในที่ลึกลับหน่อยนะครับ จะอยู่ตามสถานบันเทิงเริงรมย์ต่าง ๆ คือในร้านเนี่ย เขาจะมีห้องพิเศษสำหรับลูกค้านะครับ ที่อยากจะเข้าไปร้องคาราโอเกะ แบบเป็นเพื่อนฝูง หรือว่าเป็นกลุ่มใหญ่ ๆ เราต้องเสียค่าเปิดห้องนะครับประมาณร้อยกว่าบาท ภายในห้องจะมีการจัดตกแต่งที่สวยงามนะครับ มีโซฟา มีโต๊ะ มีทีวี มีไมโครโฟน มีพนักงานเสิร์ฟเป็นผู้หญิงนะครับ คอย เอ่อ.. เทเหล้า ชงเหล้าให้เราดื่ม แล้วก็นั่งพูดคุยกับเรานะครับ ประมาณสองสามคน แต่ว่าเราต้องเสียเงินจ้างพวกเธอ ประมาณสองร้อยบาทต่อชั่วโมงนะครับ ถ้าจ้างเยอะก็หมดตัวแน่นอน กิจกรรมภายในห้องก็จะเป็นร้องเพลง เต้น และก็ ดื่มเหล้าดื่มเบียร์นะครับ ถ้าเราหิวเราก็สามารถสั่งอาหารได้นะครับ แต่ผมบอกไว้ก่อนนะครับว่า ทุกอย่างในห้องนี้จะมีราคาสูงมาก ทั้งค่าอาหาร ค่าเหล้า ค่าเบียร์ ค่าน้ำแข็ง ค่าพนักงานเสิร์ฟ ดังนั้นคนที่มาส่วนใหญ่จะเป็นคนที่มีเงินเยอะ เป็นพวกเสี่ย พวกผู้บริหารต่าง ๆ ที่มีเงินเยอะ ๆ แล้วไม่รู้จะไปทำอะไร ก็เลยมาเที่ยวกลางคืนกันนะครับ ถ้าใครคิดอยากจะไปจริง ๆ ผมแนะนำให้เตรียมเงินอย่างน้อย สามถึงสี่หมื่นบาทนะครับ เพราะบางทีเราอาจจะเมา แล้วก็ลืมตัว นั่งในห้องนั้นนานเกินไปนะครับ ทำให้เราต้องเสียค่าพนักงานและก็ค่าเหล้าค่าเบียร์ กันเยอะแยะมากมาย